
Introducere 


Noul profil strategic al României, derivat din 
calitatea de membru al organismelor europene şi al 
Alianţei Nord Atlantice, este susţinut de participarea 
constantă şi consistentă a forţelor noastre armate la 
misiuni în teatrele de operaţii, în afara teritoriului 
naţional. 

In februarie 2013, s-au împlinit 22 de ani de când 
militarii români participă la misiuni externe, aducându-și 
astfel contribuţia, alături de ţările aliate şi partenere, la 
efortul comun de menţinere a păcii şi stabilităţii în lume. 
Pe parcursul întregii participări, Armata României a fost 
parte integrantă a misiunilor executate de NATO şi UE, 
ONU şi OSCE în teatrele de operaţii din Irak, Balcanii 
de Vest şi Afganistan, precum şi în alte zone fierbinţi 
din Asia, Africa şi chiar Europa. În perioada menţionată 
peste 35.000 de militari români au fost implicaţi în 
diferite operaţii şi misiuni în afara teritoriului statului 
român, acumulând o experienţă deosebit de importantă 
şi utilă în procesul de transformare a Armatei României, 
de operaţionalizare şi creştere a interoperabilităţii cu 
armatele statelor membre NATO şi UE. 

România, alături de aliaţii săi europeni şi euro- 
atlantici este angajată plenar în lupta împotriva teroris- 
mului transfrontalier pentru apărarea şi prezervarea 
drepturilor omului, a valorilor democraţiei, civilizaţiei si 
culturii societăţii umane. Capacitatea Armatei României 
de a acţiona în comun cu forțele NATO a fost dovedită 
prin rezultatele şi aprecierile obţinute de către detaşa- 
mentele şi unităţile noastre care au participat la misiuni 
în diferite teatre de operaţii. 

Lărgirea spectrului de riscuri şi ameninţări asime- 
trice, cu caracter transnaţional şi terorist, diversificarea 
tipologiei crizelor şi conflictelor generează provocări 
multiple, care necesită reacţii conjugate şi multidirecţio- 
nale, bazate pe mobilitate, oportunitate, diversitate, 
coerenţă şi complementaritate. 


Sorinel POPESCU 


Actualul concept multidimensional de securitate 
implică utilizarea Forţelor Armate Române, pe lângă 
operaţiile clasice convenţionale, în misiuni de prevenire 
şi combatere a terorismului, gestionare a conflictelor, 
management al crizelor, management al consecinţelor, 
menţinere a păcii, răspuns la urgente civile şi asistenţă 
umanitară. Această plajă, din ce în ce mai largă de acţi- 
une a Armatei României, a avut ca efect direct con- 
fruntarea militarilor români cu o gamă largă de riscuri şi 
ameninţări pe timpul executării misiunilor în teatrele de 
operaţii. 

În prezent, forţele coaliţiilor multinaționale şi, impli- 
cit, structurile Armatei României se confruntă atât cu 
riscuri şi ameninţări de natură militară convenţionale, 
dar şi cu altele neconvenţionale (asimetrice) care se 
manifestă din ce în ce mai pregnant şi cu efecte dis- 
tructive foarte mari. 

Riscurile şi amenințările de natură asimetrică din 
teatrele de operaţii constituie o extensie a celor care se 
manifestă la nivel regional şi chiar global, cu menţiunea 
că, într-un teatru de operaţii, acestea se materializează 
mult mai facil, iar efectele produse sunt cu totul 
deosebite. 

La modul general, principalele riscuri şi ameninţări 
de natură asimetrică sunt: terorismul internaţional, proli- 
ferarea armelor de distrugere în masă, crima organizată 
şi existenţa conflictelor regionale. Situaţia de securitate 
din teatrele de operaţii, caracterizată de instabilitate şi 
impredictibilitate, „oferă condiţii optime” de multiplicare 
a efectelor produse de riscurile şi amenințările, mai sus 
menţionate. 

Deşi, în general, riscurile şi amenințările asimetrice 
sunt aceleaşi în toate teatrele de operaţii unde Armata 
României a fost sau este prezentă, modalitatea de 
manifestare şi efectele produse de acestea sunt com- 
plet diferite, ceea ce reclamă o mare flexibilitate în pro- 
cesul de planificare şi ducere a acţiunilor de luptă şi, 

mai cu seamă, măsuri adecvate de asigurare a acțiuni- 
lor şi protecţie a forțelor. 

În opinia noastră, principala provocare din această 
perspectivă este asigurarea protecţiei forţelor de coali- 
ţie, concomitent cu contracararea tacticilor, tehnicilor şi 
procedurilor de acțiune ale grupurilor militante 
extremiste, din ce în ce mai „originale” şi eficiente. 

În context, o activitate deosebit de importantă a 
forţelor multinaționale dislocate în teatrele de operaţii o 
constituie identificarea riscurilor şi amenințărilor la adre- 
sa forțelor coaliţiei şi populaţiei locale plecând de la 
caracteristicile operaţionale ale teatrului de operaţii, ce- 
rinţele misiunii, capabilitățile acţionale şi intenţiile inami- 
cului (insurgenților) coroborate cu posibilităţile de ma- 
terializare a acestora, influenţa terenului şi condiţiilor de 
vreme, timpul avut la dispoziţie, influenţa celorlalţi actori 
prezenţi în Zona de Operații Întrunite (ZOI), poziţia 
comunităţii internaţionale etc. 

Un rol deosebit de important în identificarea riscu- 
rilor şi amenințărilor şi evaluarea impactului acestora 
asupra acţiunilor forţelor multinaționale îl are sprijinul cu 
informaţii. Informaţiile militare reprezintă cel mai im- 
portant instrument aflat la îndemâna comandanților for- 
telor întrunite multinaționale în luarea deciziilor optime 
de prevenire şi limitare a manifestării acestor riscuri şi 
ameninţări. În acest sens, importanţa activităţii structu- 
rilor de informaţii militare se impune de la sine, fiind de 
o anvergură si complexitate maximă. 

intensificarea rolului informaţiei rezidă şi din faptul 
că, cu cât natura şi modul de manifestare a amenință- 
rilor şi riscurilor sunt din ce în ce mai complexe, cu atât 
eforturile de anticipare întreprinse de structurile de 
informaţii şi acţiunile de prevenire implementate în timp 
util au rezultatele aşteptate în împiedicarea sau evitarea 
acţiunii grupurilor militante extremiste, îmbunătăţind, 
totodată, capacitatea de răspuns eficient a forţelor 
naţionale sau aliate. 

Informaţiile din zonele de operaţii constituie un 
factor esenţial pentru planificarea şi executarea acţiu- 
nilor forţelor de manevră, precum şi pentru asigurarea 
acţiunilor şi protecţia forţelor. Structurile de informaţii 
dislocate în teatrele de operaţii contribuie decisiv la 
eforturile de coaliţie sau aliate şi constituie un important 
atu al României ca membru NATO, credibil şi robust. 

În opinia noastră există trei tipuri de riscuri şi 
ameninţări specifice operaţiilor multinaționale: de natură 
militară şi teroristă, de ordin social şi factori de risc 
asociaţi activităţilor transnaţionale. Trebuie să precizăm 
faptul că, între aceste riscuri există strânse relaţii de 
interdependenţă şi complementaritate, de aici şi nece- 
sitatea analizării împreună a acestora. Pe de altă parte, 
deşi, în general aceşti factori de risc corespund tuturor 
teatrelor de operaţii unde Armata României a fost sau 
este prezentă, modalitatea de manifestare şi efectele 
produse sunt complet diferite, de aici şi necesitatea 
evaluării stricte a posibilităţilor de manifestare şi a 
impactului operaţional asupra forţelor multinaționale. 


1. Riscuri de natură militară şi teroristă 


Principalele riscuri de natură militară şi teroristă în 
teatrele de operaţii sunt : 

1. existența unei mari cantităţi de armament de 
infanterie, muniţie şi explozivi asupra grupurilor 
insurgente şi populaţiei, coroborată cu posibili- 
tatea utilizării acestora împotriva forţelor multina- 
tionale, uneori chiar sub pretextul diferitelor oca- 
zii legate de ritualuri specifice religiei; 

2. organizarea de atacuri şi ambuscade împotriva 
echipelor de patrulare în punctele obligatorii de 
trecere; 

3. tacticile insurgente (de guerilă), care 
sunt menite să slăbească puterea de luptă a 
forţelor aliate şi să câştige sprijinul populaţiei din 
zona de operaţii. În acţiunile insurgente sunt, în 
general, utilizate celule mici de luptători care 
execută acţiuni bazate pe tacticile clasice de 
infanterie, folosesc informaţiile despre acţiunile 
forţelor de coaliţie culese, în principal, de la 
populaţia locală, planifică detaliat acţiunile şi 
utilizează tehnici simple de manevră, surprindere, 
infiltrare şi subminare a moralului forţelor aliate. 
În acest context, trebuie scos în evidenţă faptul 
că, grupurile extremiste violente au marele avan- 
taj asimetric asupra contrainsurgenţilor în lupta 
pentru sprijinul popular, deoarece aceştia trăiesc 
şi se mişcă mult mai liber în mijlocul populaţiei 
locale, separarea lor de populaţie fiind foarte 
dificilă. Pentru „a separa insurgenții de populație, 
contrainsurgenţii trebuie să-şi focalizeze opera- 
tiile şi eforturile în patru direcţii cheie: securitate, 
guvernanță, servicii şi legitimitate“, lucru deo- 
sebit de dificil dacă avem în vedere diferenţele de 
ordin cultural, etnic, perceptiv, limitările financiare 
şi operaţionale, regulile de angajare şi cadrul juri- 
dic existent. Pe de altă parte, forţele insurgente 
utilizează baze de dispunere şi antrenament care 
sunt bine securizate şi beneficiază de o „rețea de 
avertizare timpurie” bine pusă la punct, formată 
din luptători şi din civili simpatizanți ai acestora. 

4. perfecţionarea şi adaptarea continuă a tehnicilor, 
tacticilor şi procedurilor de acţiune ale insurgen- 
ților, în funcţie de condiţiile operaţionale existente 
la un moment dat; 

5. acţiunile teroriste executate împotriva militarilor 
coaliţiei aflaţi în misiuni independente sau în ba- 
zele de dislocare a acestora; 

6. atentate teroriste sinucigaşe; 

Pentru concretizarea acestora, luptătorii forţelor 
insurgente“: 

— dispun de o întreagă gamă de armament şi ex- 
plozivi, în principal: piese de artilerie recuperate 
prin diferite metode din vechile cazărmi distruse 
în timpul conflictelor anterioare sau abandonate 
în urma desfăşurării acestora; 

— sunt în măsură să aducă modificări unor categorii 
de armament pentru creşterea puterii de distru- 
gere, în scopul folosirii şi cu alte categorii de mu- 
niţie de calibre mai mari; 

- utilizează lansatoare „temporizate” montate pe 
şasiuri de autovehicule, dotate şi cu dispozitive 
de autodistrugere; 

— dispun de armament uşor de infanterie, pentru 
atacuri executate, de regulă, de către grupuri nu- 
meric reduse (de la una la câteva persoane), 
vizând în special forţele coaliţiei 
(militari aflaţi în misiune, convoaie logistice şi 
umanitare, raioane de dislocare ale subunităţilor 
izolate şi puncte de comandă ale acestora, aero- 
dromuri), precum şi lideri ai administraţiei locale 
şi forţe de securitate proprii; 

— dispun de puşti semiautomate cu lunetă, la care 
sunt ataşate amortizoare, folosite asupra țintelor 
punctuale, bine protejate, de la distanţe mari, cu 
posibilităţi de mascare, protecţie fizică şi vizuală 
a poziţiei trăgătorului; 

— utilizează veste explozive ce permit atentatorilor 
sinucigaşi infiltrarea în zone greu accesibile şi 
aglomerate, efectul la obiectiv fiind în majoritatea 
cazurilor foarte mare; 

— utilizează în acţiunile diversioniste, de sabotaj şi 
teroriste o serie diversificată de dispozitive 
explozive; 

— folosesc pe scară largă dispozitivele de declan- 
şare sub diferite forme: mecanisme electronice 
cu ceas cu temporizare programată, cu posibil- 
ităţi de detonare în intervale de timp diferite; me- 
canisme de detonare prin radio; mecanisme de 
detonare pe bază de ceas deşteptător sau tele- 
fon mobil - cu acţiune la ora programată sau la 
efectuarea apelului etc. 

Insurgenţa şi contrainsurgenţa vor cere, cu sigu- 
ranţă, „din ce în ce mai mult şi mai presant, noi forțe, 
noi mijloace şi noi tipuri de acţiuni, noi spaţii, noi sis- 
teme de angajare. Unele vor duce, inevitabil, la frag- 
mentarea marilor entităţi şi a marilor acţiuni strategice, 
altele, dimpotrivă, le vor amplifica şi, poate, le vor uni- 
fica. Toate vor acţiona, însă, fragmentar, în mozaic şi 
extrem de diversificat, asupra mediului de securitate”. 

Dacă ne referim la Teatrul de operații din 
Afganistan, în condițiile în care tot mai multe națiuni 
contributoare anunță începerea retragerii unei impor- 
tante părţi din efective începând cu 2014, apreciem că 
situaţia de securitate nu va cunoaşte îmbunătăţiri sem- 
nificative, Afganistanul rămânând o sursă de insta- 
bilitate în Asia Centrală şi o placă turnantă de trafic de 
droguri pentru statele din jur. 


2. Riscuri şi ameninţări de ordin social 


Factorii de risc de ordin social îşi au originea, în 
cea mai mare parte, în caracteristicile populaţiei din 
zona desfăşurării acţiunilor militare. Dacă ne referim la 
teatrul de operaţii Afganistan, acest tip de risc rezidă în 
educaţia precară a populaţiei ceea ce o face foarte uşor 
manipulabilă de către grupurile insurgente. Pe de altă 


parte, trebuie avut în vedere şi faptul că majoritatea 
covârşitoare a acesteia (peste 95%) este de religie 
islamică, ceea ce îngreunează înţelegerea eforturilor şi 
obiectivelor forţelor multinaționale. Acest aspect se 
datorează adâncirii sentimentului de dezamăgire al 
unora dintre localnici faţă de evoluţia nefavorabilă a 
situaţiei interne, generată îndeosebi de persistenta 
problemelor de securitate şi economice, care tind să se 
cronicizeze, ceea ce poate conduce la „schimbarea per- 
cepţiei populaţiei față de reuşita procesului de stabi- 
lizare şi reconstrucţie a ţării, situaţie care va continua să 
fie exploatată de forțele insurgente”. 

În acelaşi timp, trebuie menţionat şi faptul că 
amplificarea acestor riscuri se datorează şi unor acţiuni 
îndoielnice ale forţelor multinaționale, ceea ce amplifică 
atitudinea de ostilitate a populaţiei locale. 

Consecinţă a acestei stări de fapt, populaţia din 
zona de operaţii poate manifesta: „reacții diferite, uneori 
necontrolate; fanatism religios; instabilitate emoţională 
până la agresivitate; instabilitate în ceea ce priveşte 
loialitatea etc.*. 

Alte riscuri de natură socială, conexe celor prezen- 
tate mai sus, dar cu efect de multiplicare a efectelor 
acestora sunt: asistența medicală precară, sau chiar 
lipsa totală a acesteia; lipsa alimentelor şi apei potabile, 
precum şi a condiţiilor minime de trai; imposibilitatea 
accesului la educaţie şi a perspectivelor de dezvoltare 
profesională, poluarea excesivă a mediului etc. 


3. Riscurile transnaţionale 


Riscurile transnaţionale transced graniţelor statelor 
din zona de operaţii întrunite şi chiar limitelor acesteia. 
La modul concret, aceste riscuri sunt generate de 
grupuri sau organizaţii care promovează separatismul 
etnic sau extremismul, de disputele interetnice între 
grupuri sau clanuri care controlează zone geografice 
vaste, precum şi de rivalităţile religioase şi încălcarea 
drepturilor omului. 

In tipologia acestora se înscriu: terorismul interna- 
tional transnaţional, proliferarea traficului de materiale 
strategice, inclusiv a celor nucleare, fluxurile mari de 
refugiaţi şi azilanţi politici, traficul de droguri, acţiunea 
reţelelor de crimă organizată etc. 

Chiar dacă acest tip de riscuri nu influenţează în 
mod direct ducerea acţiunilor militare, acestea contri- 
buie la crearea cadrului favorabil de acţiune a forţelor 
de gherilă, finanţează acţiunile acestora şi subminează 
încrederea populaţiei locale în legitimitatea şi capaci- 
tatea forţelor multinaționale de a gestiona situaţia de 
securitate din teatrul de operaţii. 

CONCLUZII: 


Acţiunile militare executate în teatrele de operaţii continuă să se desfăşoare în 
condiţiile manifestării unei game largi de riscuri şi ameninţări, în cea mai mare 
parte a acestora de natură asimetrică. Principalii factori de risc la adresa forţelor 
multinaționale sunt de natură militară şi teroristă, de ordin social şi cele asociate 
acțiunilor transnationale. În condiţiile manifestării acestor categorii de riscuri şi 
ameninţări, forțele multinaționale trebuie să ia cele mai adecvate măsuri pentru 
executarea în condiţii optime a misiunilor primite, concomitent cu asigurarea 
protecţiei forțelor proprii. 

Situaţia de securitate din teatrele de operaţii este deosebit de dificil de gestionat 
din cauza factorilor de risc la adresa forţelor multinaționale, dar şi a populaţiei 
civile din zona de operaţii întrunite. Factorii de risc sunt de natură militară, dar şi 
non-militară, asimetrică, şi se manifestă complementar şi conjugat, ceea ce 
creează o stare de insecuritate şi limitează libertatea de mişcare a forțelor de 
coaliţie. 

Diversificarea riscurilor şi amenințărilor de natură asimetrică din teatrele de 
operaţii are ca efect direct îmbunătăţirea tehnicilor, tacticilor şi procedurilor de 
acţiune ale insurgenților împotriva forțelor coaliţiilor internaţionale. 

În contextul participării la operaţii multinaționale întrunite, Armata României se 
confruntă cu noi categorii de riscuri asimetrice. Nivelul amenințării la adresa 
militarilor români este dat, în primul rând, de calitatea acestora de parte a unei 
coaliţii antiteroriste. 

Estimarea riscurilor şi amenințărilor asimetrice specifice actualelor teatre de 
operaţii depinde în mare măsură de învăţămintele învăţate din incidentele, 
evenimentele, situaţiile anterioare, din analiza intuitivă şi, nu în ultimul rând, de 
experiența personală. În aceste condiţii, structurile Armatei României participante 
la misiuni multinaționale în teatrele de operaţii trebuie să-şi perfecţioneze. şi 
adapteze permanent tacticile, tehnicile şi procedurile de acţiune pentru a face faţă 
cu succes noilor forme concrete de manifestare a riscurilor şi amenințărilor 
asimetrice din zonele de operaţii aflate în responsabilitate. 

